27/04/2010    ঝিনাইদহ প্রতিনিধি  ডাকাতির ঘটনায় ঝিনাইদহের মহেশপুর উপজেলা ছাত্রলীগের সভাপতি এমএ আসাদ ও উপজেলা যুবলীগ  সভাপতি আজিজুল হক আজাকে মহেশপুর থানা পুলিশ আটক করার ঘটনায় গতকাল সকালে কয়েক হাজার আওয়ামী লীগ, যুবলীগ ও ছাত্রলীগ নেতাকর্মী থানা ভবন ঘেরাও, গাড়ি ভাংচুর, হরতাল আহ্বান এবং বিক্ষোভ সমাবেশ করেছেন। এ ঘটনায় মহেশপুর শহরে অতিরিক্ত দাঙ্গা পুলিশ মোতায়েন করা হয়েছে।  পুলিশ ও এলাকাবাসী সূত্র জানায়, গত রোববার রাতে মহেশপুর থানা পুলিশ উপজেলা ছাত্রলীগ সভাপতি এমএ আসাদ ও যুবলীগ সভাপতি আজিজুল হক আজাকে একটি ডাকাতির ঘটনায় জিজ্ঞাসাবাদের জন্য আটক করে। যুবলীগ সভাপতি আজিজুল হক আজা ও ছাত্রলীগ সভাপতি এমএ আসাদের আটকের খবর পেয়ে গতকাল  সকালে মহেশপুর  উপজেলার কয়েক হাজার বিক্ষুব্ধ নেতাকর্মী মহেশপুর থানা ভবন ঘেরাও করেন। এ সময় আটক নেতাদের মুক্তি ও মহেশপুর থানার ওসির অপসারণের দাবিতে বিক্ষুব্ধ নেতাকর্মীরা কলেজ বাসস্ট্যান্ডে ৬টি বাস ভাংচুর এবং রাস্তায় যানবাহন চলাচল বন্ধ করে দিয়ে হরতাল আহ্বান করেন।  একপর্যায়ে বিক্ষুদ্ধ নেতাকর্মীরা থানার সামনে টায়ার জ্বালিয়ে বিক্ষোভ প্রদর্শন করেন। ফলে আতঙ্কে মহেশপুর শহরের সব দোকানপাট ও যানবাহন চলাচল বন্ধ হয়ে যায়।  অপরদিকে মহেশপুর উপজেলা চেয়ারম্যান ও উপজেলা আলীগের সাধারণ সম্পাদক ময়েজউদ্দীন হামীদ এ  ব্যাপারে সাংবাদিকদের জানিয়েছেন, ওসি হুমায়ন কবির রোববার রাত ১১টার সময় উপজেলা যুবলীগ ও ছাত্রলীগের সভাপতিকে ফোনে কথা আছে বলে থানায় ডেকে নিয়ে বেদম প্রহর করেন। কি অপরাধে তাদের আটক করা হয়েছে পুলিশ তার সন্তোষজনক কোনো জবাব দেয়নি। ফলে পুলিশের এই অন্যায় কাজের প্রতিবাদ জানাতে আওয়ামী লীগ নেতাকর্মীরা মাঠে নেমেছেন।  এদিকে ওসি হুমায়ন কবির জানান, ১৮ এপ্রিল মহেশপুর উপজেলার কাগমারী গ্রামের আলী কদর মিয়ার বাড়িতে ৩ লক্ষাধিক টাকার মালামাল ডাকাতির ঘটনায় রোববার রাতে মহেশপুর পৌর ছাত্রলীগের সভাপতি আলমগীর কবিরের ভাই সামাদ হোসেন ও  বৈঁচিতলা গ্রামের আতিকুল ইসলামকে আটক করা হয়। আতিকুল ইসলামের স্বীকারোক্তি মোতাবেক আজিজুল হক আজা ও এমএ আসাদকে আটক করা হয়। এ ঘটনায় পুলিশ শুধু দায়িত্ব পালন করেছে মাত্র।  ডাকাতির ঘটনায় ক্ষমতাসীন দলের দুজন শীর্ষ নেতা আটকের ঘটনায় গতকাল সকাল থেকে দুপুর পর্যন্ত মহেশপুর শহরের সব দোকানপাট বন্ধ ছিল এবং মহেশপুর-কালীগঞ্জ ও মহেশপুর-যশোর রুটের গাড়ি চলাচল বন্ধ ছিল। পরে দুপুরে স্থানীয় আওয়ামী লীগ নেতাদের সঙ্গে পুলিশ কর্তৃপক্ষের আলোচনার পর ছাত্রলীগ সভাপতি এমএ আসাদ ও যুবলীগ সভাপতি আজিজুল হক আজাকে ছেড়ে দিলে পরিস্থিতি শান্ত  হয়।    http://www.amardeshonline.com/pages/details/2010/04/27/29359